AARHUS: En 23-årig mand forsøgte natten til mandag klokken 4.07 at stikke af fra politiet. Det lykkedes dog ikke, men manden nåede undervejs at begå adskillige færdselsforseelser.

Biljagten begyndte, da en patrulje rutinemæssigt ville stoppe en bil med en defekt baglygte i krydset ved Vester alle og Thorvaldsensgade i Aarhus. Manden bag rattet nægtede at standse, selv da patruljen slog udrykningssignalerne til.

Den 23-årige valgte i stedet at sætte farten op og køre ned ad Vesterbro Torv og videre ad Nordre Ringgade. Undervejs kørte han over for rødt lys to gange. Politiet var stadig i hælene af ham da han nåede Grenåvej. Her kørte den 23-årige 120 km/t i en 60 km-zone. Flere gange forsøgte politiet at overhale, hvorefter manden i flugtbilen svingede ind foran patruljebilen.

På Vikærsvej forsøgte en modkørende patruljebil at spærre vejen, hvilket dog ikke fik billisten til at stoppe. Han fortsatte i stedet direkte mod patruljebilen med høj fart, så patruljebilen måtte undvige.

På Tjelevej kørte billisten igennem en hæk og ud på et grønt areal, hvor han stillede bilen og flygtede til fods. Betjentene så ham løbe ind i en opgang, der lå i nærheden.

Betjentene rodede den efterladte bil igennem og fandt her en nøgle, som de tog med til opgangen. Nøglen viste sig at passe til en dør i opgangen, hvor de fandt den 23-årige sammen med to andre personer. Han var kun iført underbukser og påstod, at han lige var vågnet.

Betjentene kunne dog tydeligt genkende den 23-årige. De anholdt den 23-årige og tog ham med til politigården, hvor han erkendte, at han havde kørt bilen.

Ud over en hel del færdselsforseelser blev den 23-årige sigtet for forsøg mod vold på politiet, da han under biljagten forsøgte at påkøre en patruljebil. Han blev også sigtet for besiddelse af euforiserende stoffer, da der blev fundet en pose kokain på ham.

Den 23-årige blev også sigtet for at køre uden kørekort, for at have forvoldt fare for andres liv og legeme og for ikke at efterkomme politiets anvisninger.